CELEX: 32018D0321
Language: lt
Date: 2018-03-02 00:00:00
Title: 2018 m. kovo 2 d. Komisijos įgyvendinimo sprendimas (ES) 2018/321, kuriuo iš dalies keičiamas Įgyvendinimo sprendimas (ES) 2017/224, kuriuo nustatomos pagal programą „Galileo“ sukurtos sistemos Europos Parlamento ir Tarybos reglamento (ES) Nr. 1285/2013 2 straipsnio 4 dalies c punkte nurodytai funkcijai atlikti teikiamos komercinės paslaugos techninės ir veikimo specifikacijos

5.3.2018   
            
            
               LT
            
            
               Europos Sąjungos oficialusis leidinys
            
            
               L 62/34
            
         KOMISIJOS ĮGYVENDINIMO SPRENDIMAS (ES) 2018/321
   2018 m. kovo 2 d.
   kuriuo iš dalies keičiamas Įgyvendinimo sprendimas (ES) 2017/224, kuriuo nustatomos pagal programą „Galileo“ sukurtos sistemos Europos Parlamento ir Tarybos reglamento (ES) Nr. 1285/2013 2 straipsnio 4 dalies c punkte nurodytai funkcijai atlikti teikiamos komercinės paslaugos techninės ir veikimo specifikacijos
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1285/2013 dėl Europos palydovinės navigacijos sistemų įdiegimo ir eksploatavimo, kuriuo panaikinamas Tarybos reglamentas (EB) Nr. 876/2002 ir Europos Parlamento ir Tarybos reglamentas (EB) Nr. 683/2008 (1), visų pirma į jo 12 straipsnio 3 dalies d punktą,
   kadangi:
   
               (1)
            
            
               Komisijos įgyvendinimo sprendimo (ES) 2017/224 (2) priede nustatytose komercinės paslaugos techninėse ir veikimo specifikacijose numatyta „Didelio tikslumo CS“ paslaugos bendrosiose specifikacijose nurodyti mažesnę nei vieno decimetro vietos nustatymo paklaidą ir laikantis galiojančios kainodaros politikos apmokestinti prieigą prie „Didelio tikslumo CS“ paslaugos, kurią kontroliuos vienas ar keli paslaugų teikėjai;
            
         
               (2)
            
            
               tačiau paaiškėjo, kad apmokestinus prieigą prie didelio tikslumo komercinės paslaugos galėtų sulėtėti prietaikų, kurių reikia norint šia paslauga naudotis, kūrimas ir būti sutrikdytas palydovinės navigacijos technologijomis grindžiamos perspektyvios ekonominės veiklos augimas, ypač Sąjungos viduje. Be to, apmokestinta prieiga galėtų trukdyti pagal programą „Galileo“ sukurtai sistemai patekti į pasaulinę rinką, nes konkuruojančios sistemos didelio tikslumo paslaugas siūlo teikti nemokamai;
            
         
               (3)
            
            
               maža to, sparčiai besivystančių sektorių įmonėms, veikiančioms, pavyzdžiui, autonominių transporto priemonių, robotikos ar bepiločių orlaivių srityse ir tikėtina daugiausia naudosiančioms didelio tikslumo komercinę paslaugą, tokio didelio tikslumo, koks buvo numatytas iš pradžių, vietos nustatymo komercinė paslauga nereikalinga. Šioms įmonėms pakanka mažesnio nei dviejų decimetrų tikslumo paslaugos ir ji joms gali būti net patrauklesnė, jei įmanoma sutrumpinti laiko tarpą, per kurį taip tiksliai nustatoma vieta. O tarp vietos nustatymo tikslumo ir laiko tarpo, per kurį taip tiksliai nustatoma vieta, yra teigiamoji koreliacija. Todėl, sumažinus minimalų tikslumą nuo vieno iki dviejų decimetrų, sutrumpės laiko tarpas, per kurį tiksliai nustatoma vieta; nustatymo trukmė priklausys nuo naudojamos technologijos ir vartotojo aplinkos bei geografinės padėties;
            
         
               (4)
            
            
               be to, vartotojai, kuriems reikia mažesnės vietos nustatymo paklaidos, nei siūloma pagal „Didelio tikslumo CS“ paslaugą, tokią paslaugą galės gauti iš vietos mastu didesnio tikslumo komercinę paslaugą siūlančių įmonių;
            
         
               (5)
            
            
               taip pat svarbu pabrėžti, kad tai, kad didelio tikslumo komercinė paslauga neapmokestinama, dar nereiškia, kad kitos pagal programą „Galileo“ sukurtos sistemos teikiamos paslaugos negalės būti apmokestintos;
            
         
               (6)
            
            
               todėl atitinkamai turėtų būti numatyta, kad, pirma, prieiga prie komercinės paslaugos teikiamos „didelio tikslumo CS“ paslaugos būtų neapmokestinama ir, antra, kad „Didelio tikslumo CS“ paslaugos bendrosiose specifikacijose vietos nustatymo paklaida būtų mažesnė nei du decimetrai;
            
         
               (7)
            
            
               galiausiai, diegiant „Didelio tikslumo CS“ paslaugą, reikėtų iš dalies pakeisti dviejų numatytų etapų pavadinimus, kad jie tiksliau atspindėtų realybę;
            
         
               (8)
            
            
               todėl Įgyvendinimo sprendimas (ES) 2017/224 turėtų būti atitinkamai iš dalies pakeistas;
            
         
               (9)
            
            
               šiame sprendime nustatytos priemonės atitinka pagal Reglamento (ES) Nr. 1285/2013 36 straipsnio 1 dalį įsteigto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Įgyvendinimo sprendimo (ES) 2017/224 priedas iš dalies keičiamas taip:
   
               1)
            
            
               eilutės pavadinimu „Bendrosios specifikacijos“ ir stulpelio pavadinimu „Didelio tikslumo CS“ skilties tekstas pakeičiamas taip: „Didelio tikslumo duomenų teikimas, kad vietos nustatymo paklaida nominaliomis naudojimo sąlygomis būtų mažesnė nei du decimetrai“;
            
         
               2)
            
            
               eilutės pavadinimu „Prieiga prie paslaugos“ ir stulpelio pavadinimu „Didelio tikslumo CS“ skilties tekstas pakeičiamas taip: „– Prieiga nemokama“;
            
         
               3)
            
            
               eilutės pavadinimu „Paslaugos diegimas“ ir stulpelio pavadinimu „Didelio tikslumo CS“ skilties žodžiai „– Pradinis komercinio eksploatavimo etapas nuo 2018 m. iki 2020 m. – Visapusiško komercinio eksploatavimo etapas nuo 2020 m.“ pakeičiami žodžiais „– Pradinis signalų teikimo etapas nuo 2018 m. iki 2020 m. – Visų paslaugų teikimo etapas nuo 2020 m.“
            
         2 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2018 m. kovo 2 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 347, 2013 12 20, p. 1.
   
      (2)  2017 m. vasario 8 d. Komisijos įgyvendinimo sprendimas (ES) 2017/224, kuriuo nustatomos pagal programą „Galileo“ sukurtos sistemos Europos Parlamento ir Tarybos reglamento (ES) Nr. 1285/2013 2 straipsnio 4 dalies c punkte nurodytai funkcijai atlikti teikiamos komercinės paslaugos techninės ir veikimo specifikacijos (OL L 34, 2017 2 9, p. 36).